CELEX: 32020D1831
Language: el
Date: 2020-11-30 00:00:00
Title: Απόφαση (ΕΕ) 2020/1831 του Συμβουλίου της 30ής Νοεμβρίου 2020 για τον καθορισμό της θέσης που πρέπει να ληφθεί, εξ ονόματος της Ευρωπαϊκής Ένωσης, στο πλαίσιο του κοινού συμβουλίου που ιδρύθηκε με τη συμφωνία οικονομικής εταιρικής σχέσης μεταξύ της Ευρωπαϊκής Ένωσης και των κρατών μελών της, αφενός, και των κρατών ΣΟΕΣ της ΚΑΜΑ, αφετέρου, όσον αφορά την προσαρμογή ορισμένων ποσοτήτων αναφοράς που ορίζονται στο παράρτημα IV της εν λόγω συμφωνίας

4.12.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 409/36
               
            
         ΑΠΟΦΑΣΗ (ΕΕ) 2020/1831 ΤΟΥ ΣΥΜΒΟΥΛΙΟΥ
         της 30ής Νοεμβρίου 2020
         για τον καθορισμό της θέσης που πρέπει να ληφθεί, εξ ονόματος της Ευρωπαϊκής Ένωσης, στο πλαίσιο του κοινού συμβουλίου που ιδρύθηκε με τη συμφωνία οικονομικής εταιρικής σχέσης μεταξύ της Ευρωπαϊκής Ένωσης και των κρατών μελών της, αφενός, και των κρατών ΣΟΕΣ της ΚΑΜΑ, αφετέρου, όσον αφορά την προσαρμογή ορισμένων ποσοτήτων αναφοράς που ορίζονται στο παράρτημα IV της εν λόγω συμφωνίας
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207 παράγραφος 4 πρώτο εδάφιο, σε συνδυασμό με το άρθρο 218 παράγραφος 9,
         Έχοντας υπόψη την πρόταση της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Η συμφωνία οικονομικής εταιρικής σχέσης μεταξύ της Ευρωπαϊκής Ένωσης και των κρατών μελών της, αφενός, και των κρατών ΣΟΕΣ της ΚΑΜΑ, αφετέρου (1) («συμφωνία»), υπογράφηκε από την Ένωση και τα κράτη μέλη της στις 10 Ιουνίου 2016.
                  
               
                     (2)
                  
                  
                     Εν αναμονή της έναρξης ισχύος της η συμφωνία έχει εφαρμοστεί προσωρινά μεταξύ της Ένωσης και των κρατών μελών της, αφενός, και της Δημοκρατίας της Μποτσουάνα, του Βασιλείου του Λεσόθο, της Δημοκρατίας της Ναμίμπια, της Δημοκρατίας της Νότιας Αφρικής, και του πρώην Βασιλείου της Σουαζιλάνδης, τωρινό Βασίλειο του Εσουατίνι, αφετέρου, από τις 10 Οκτωβρίου 2016, και μεταξύ της Ένωσης και των κρατών μελών της, αφενός, και της Δημοκρατίας της Μοζαμβίκης, αφετέρου, από τις 4 Φεβρουαρίου 2018.
                  
               
                     (3)
                  
                  
                     Δυνάμει του άρθρου 102 παράγραφος 1 της συμφωνίας, το κοινό συμβούλιο των κρατών ΣΟΕΣ της ΚΑΜΑ («κοινό συμβούλιο») έχει την εξουσία να λαμβάνει αποφάσεις για όλα τα θέματα που καλύπτονται από τη συμφωνία.
                  
               
                     (4)
                  
                  
                     Το άρθρο 35 της συμφωνίας προβλέπει τη δυνατότητα της Τελωνειακής Ένωσης της Μεσημβρινής Αφρικής («SACU») να εφαρμόσει μέτρο διασφάλισης υπό μορφή εισαγωγικού δασμού, εάν, κατά τη διάρκεια μιας δεδομένης δωδεκάμηνης περιόδου, ο όγκος των εισαγωγών στη SACU ενός γεωργικού προϊόντος καταγωγής Ένωσης που περιλαμβάνεται στο παράρτημα IV της συμφωνίας υπερβαίνει την αναφερόμενη ποσότητα αναφοράς για το εν λόγω προϊόν στο εν λόγω παράρτημα.
                  
               
                     (5)
                  
                  
                     Η υποσημείωση 1 του παραρτήματος IV της συμφωνίας προβλέπει την αναλογική προσαρμογή ορισμένων ποσοτήτων αναφοράς για τις δασμολογικές κλάσεις που σημειώνονται με αστερίσκο, εάν η ημερομηνία έναρξης ισχύος της συμφωνίας είναι μετά το 2015.
                  
               
                     (6)
                  
                  
                     Είναι σκόπιμο να καθοριστεί η θέση που πρέπει να ληφθεί εξ ονόματος της Ένωσης στο πλαίσιο του κοινού συμβουλίου, καθώς η απόφαση του κοινού συμβουλίου σχετικά με την προσαρμογή ορισμένων ποσοτήτων αναφοράς που ορίζονται στο παράρτημα IV της συμφωνίας θα είναι δεσμευτική για την Ένωση,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            H θέση που πρέπει να ληφθεί, εξ ονόματος της Ένωσης, στο πλαίσιο του κοινού συμβουλίου των κρατών ΣΟΕΣ της ΚΑΜΑ-ΕΕ («κοινό συμβούλιο») που ιδρύθηκε με τη συμφωνία οικονομικής εταιρικής σχέσης μεταξύ της Ευρωπαϊκής Ένωσης και των κρατών μελών της, αφενός, και των κρατών ΣΟΕΣ της ΚΑΜΑ, αφετέρου («συμφωνία»), όσον αφορά την προσαρμογή, για τους σκοπούς του άρθρου 35 της συμφωνίας, ορισμένων ποσοτήτων αναφοράς των προϊόντων που απαριθμούνται στο παράρτημα IV της συμφωνίας και σημειώνονται με αστερίσκο, βασίζεται στο αντίστοιχο σχέδιο απόφασης του κοινού συμβουλίου (2).
         
         
            Άρθρο 2
            Η παρούσα απόφαση αρχίζει να ισχύει την ημερομηνία έκδοσής της.
         
         
            Βρυξέλλες, 30 Νοεμβρίου 2020.
            
               
                  Για το Συμβούλιο
               
               
                  Ο Πρόεδρος
               
               M. ROTH
            
         
         
            (1)  Συμφωνία οικονομικής εταιρικής σχέσης μεταξύ της Ευρωπαϊκής Ένωσης και των κρατών μελών της, αφενός, και των κρατών ΣΟΕΣ της ΚΑΜΑ, αφετέρου (ΕΕ L 250 της 16.9.2016, σ. 3).
         
            (2)  Βλέπε έγγραφο ST 12376/20 στην ιστοσελίδα http://register.consilium.europa.eu